kardosdrur/scandi-wiki huggingface dataset:
Konnan

Charles Carlos Espada Ashenhoff Estrada, bedre kendt under sit ringnavn Konnan (født d. 6. januar 1964), er en tidligere wrestler og rapper af cubansk herkomst. Han krediteres som en af de allerstørste stjerner nogensinde, indenfor den mexicanske wrestlingbranche, også kendt som Lucha Libre.

Biografi
Konnan er meget kendt i Mexico på grund af hans mange optrædener på mexicansk tv, særligt med wrestlingorganisationen Asistencia Asesoría y Administración (AAA). Han har tidligere været beskrevet som den mexicanske udgave af Hulk Hogan grundet hans popularitet. Konnan har også wrestlet for flere store amerikanske wrestlingorganisationer, bl.a. World Wrestling Federation, World Championship Wrestling, Extreme Championship Wrestling og Total Nonstop Action Wrestling.

Sportsfolk fra Cuba
Sangere fra Cuba
Frederick Forsyth

Frederick Forsyth (født 25. august 1938 i Ashford, Kent, England) er en engelsk forfatter.

Han var pilot i Royal Air Force og senere journalist. Hans første bog handlede om Biafrakrigen. Derefter blev han en kendt thrillerforfatter.

Hans første roman handler om et mordforsøg på den franske præsident Charles de Gaulle. Den vandt Edgar Allan Poe-prisen for bedste roman, blev filmatiseret i 1973 og gav øgenavn til terroristen Ilich Ramírez Sánchez.

Bibliografi 
 The Biafra Story (1969)
 Sjakalen (The Day of the Jackal, 1971)
 Odessa-kartoteket (The Odessa File, 1972)
 Dødens drabanter (The Dogs of War, 1974)
 Djævelens alternativ (The Devil's Alternative, 1979)
 Emeka (1982; biografi af Biafras leder)
 Færdigt arbejde! (No Comebacks 1982; noveller)
 Den fjerde protokol (The Fourth Protocol 1984)
 Spillet om et gidsel (The Negotiator, 1989)
 Bittert bedrag (The Deceiver 1991)
 Guds knyttede næve (The Fist of God, 1994)
 Ikon (Icon, 1996)
 The phantom of Manhattan (1999)
 The Veteran (2001; noveller)
 Hævneren (Avenger, 2003)
 Afghaneren (The Afghan, 2006)
 Cobraen (The Cobra, 2010)
 Dødslisten (The Kill List, 2013)

Eksterne henvisninger 

Thrillerforfattere fra Storbritannien
Romanforfattere fra England
Novelleforfattere fra England
Faglitterære forfattere fra England
Journalister fra England
Stephen Crane

Stephen Crane (født 1. november 1871, død 5. juni 1900) var en amerikansk forfatter.

Han er bedst kendt for sin roman om den amerikanske borgerkrig, The Red Badge of Courage.

Bibliografi

Romaner 
 Maggie: A Girl of the Streets (1893)
 The Red Badge of Courage (1895, Modets røde kokarde)
 George's Mother (1896)
 The Third Violet (1896)

Noveller 
 The Open Boat (1897)
 The Blue Hotel
 The Monster
 The Bride Comes to Yellow Sky

Digtsamlinger 
 The Black Riders and Other Lines (1895)
 War is Kind (1899)

Eksterne henvisninger 

 Stephen Cranes skrifter på wikisource (på engelsk) en:Author:Stephen Crane

Romanforfattere fra USA
Novelleforfattere fra USA
Digtere fra USA
VM i ishockey 1997 (kvinder)

VM i ishockey for kvinder 1997 var det 4. VM i ishockey for kvinder. Mesterskabet blev arrangeret af IIHF og blev afviklet i Canada i perioden 31. marts – 6. april 1997 med deltagelse af otte hold. Kampene blev spillet i syv forskellige byer i Ontario, men hovedværtsbyen var Kitchener, hvor finalerne og placeringskampene blev afviklet.

Medaljevinderne var de samme som ved de foregående tre mesterskaber. Guldet gik til værtslandet Canada, mens USA vandt sølv og Finland bronze.

Ud over VM-medaljer spillede holdene endvidere om fem pladser ved den første olympiske ishockeyturnering for kvinder ved vinter-OL i Nagano året efter.

Resultater 
Mesterskabet blev spillet i syv forskellige arenaer i syv forskellige byer i Canada.
 Mississauga
 Kitchener
 London
 Brampton
 Brantford
 Hamilton
 North York

Turneringen havde deltagelse af otte hold:
 De tre bedste hold fra Pacific Rim Tournament 1996: Canada, USA og Kina.
 De fem bedste hold fra EM 1996: Sverige, Rusland, Finland, Norge, Schweiz.

De otte hold spillede først en indledende runde i to grupper med fire hold. De to bedste hold fra hver gruppe gik videre til finalerunden om placeringerne 1-4, mens de to lavest placerede hold i hver grupper fortsatte i placeringsrunden om 5. – 8.-pladsen.

Indledende runde 
De otte hold spillede i den indledende runde i to grupper med fire hold. De to bedste fra hver gruppe gik videre til semifinalerne, mens de øvrige fire hold gik videre til nedrykningsrunden.

Gruppe A

Gruppe B

Placeringsrunde 

De fire hold, der sluttede på tredje- eller fjerdepladsen i grupperne i den indledende runde, spillede om 5. – 8.-pladsen.

Finaler 

De fire hold, der sluttede på første- eller andenpladsen i grupperne i den indledende runde, spillede i semifinalerne, bronzekampen og finalen om guld-, sølv- og bronzemedaljer.

Medaljevindere

Kilder / eksterne henvisninger 
  Hockey Archives – Championnats du Monde féminins 1997

Ishockey i 1997
1997 (kvinder)
Ishockey for kvinder
Ole Chievitz

Ole Chievitz (26. oktober 1883 i København ‑ 26. december 1946 smst) var modstandsmand under besættelsen, medlem af Danmarks Frihedsråd og overlæge for Finsensinstituttets kirurgiske afdeling og Radiumstationen samt professor ved den kliniske praktikantundervisning i kirurgi.

I 1915‑16 gjorde han tjeneste ved de store feltlazaretter i Aachen og Trier.

I 1918 og under den finske vinterkrig i 1939‑40 var han chef for Dansk Røde Kors' finlandsambulance. Denne virksomhed blev afbrudt ved Danmarks besættelse den 9. april 1940.

Umiddelbart efter sin hjemkomst til Danmark tog Chievitz til orde mod besættelsesmagten og mod regeringens samarbejdspolitik. I april 1942 var han med til at stifte det illegale blad Frit Danmark.

Chievitz var blandt de medlemmer af Frit Danmarks første redaktionskomite, der blev arresteret i december 1942. Hans arrestation vakte opsigt i den danske befolkning og bidrog til at styrke modstandsbevægelsen. Chievitz blev løsladt i april 1943.

I marts 1944 blev han medlem af Danmarks Frihedsråd. I rådet repræsenterede han ikke noget bestemt parti. Han sad primært i rådet i kraft af dels sin tilknytning til faldskærmsfolk og hærens efterretningstjeneste. Endvidere var Chievitz medlem af Ringens hovedledelse.

Den 14. juni 1944 blev Chievitz atter arresteret, denne gang sammen med flere københavnske læger. Han blev dog løsladt efter et kort forhør.

Straks efter løsladelsen gik han under jorden og arbejdede til krigens slutning udelukkende for modstandsbevægelsen. Efter krigen og til sin død arbejdede han for det nu legale blad Frit Danmark.

Han blev udnævnt til æresdoktor ved universiteterne i København og Oslo for sin store humanitære indsats.

Eksterne henvisninger 
 

Medlemmer af Ringen
Personer i Kraks Blå Bog (afdøde)
Ansatte ved Københavns Universitet
Kirurger fra Danmark
Personer i Dansk Biografisk Leksikon
Personer fra København
Æresdoktorer ved Københavns Universitet
Æresdoktorer ved Universitetet i Oslo
Danskere i 1900-tallet
Flemming Krøll

Flemming Krøll (født 18. november 1954) er en dansk skuespiller, sanger, revydirektør og entertainer.

Han blev kendt fra Musikalske venner på DR-TV i 1973 og debuterede med en lp året efter. Flemming Krøll har bl.a. været tilknyttet Amagerscenen, ABC-Teatret, Gentoftescenen , Det Ny Teater og Folketeatret som skuespiller. Fra 1985 har han stået i spidsen for flere revyer; først Nykøbing F. Revyen, fra 1995 Rottefælden i Svendborg og fra 1999 atter Nykøbing F. Revyen, hvor han i 2014 havde han 25 års jubilæum. I 2010 opretter Flemming Krøll DK Turné-Teater sammen med Flemming Jensen og Leif Maibom. De senere år har han desuden lagt stemme til flere animationsfilm som Rejsen til Saturn. Han trak sig i 2019 tilbage som revydirektør.

Flemming Krøll er frimurer. Han meldte sig ind i foreningen Den Danske Frimurerorden den 9. november 1990.

Han modtog årets Thorleif, der uddeles af Sønderborg Sommer Revy i 2008.

Filmografi 
 Rejsen til Saturn (2008)
 Ratatouille (2007)
 Toy Story 3 (2010)

Eksterne henvisninger 
 
 http://www.dk-turneteater.dk/ 

Skuespillere fra Danmark
Entertainere fra Danmark
Frimurere fra Danmark
Tegnefilmsdubbere fra Danmark
Sørup (Guldborgsund Kommune-Vester Ulslev Sogn)

Sørup ligger på Lolland og er en bebyggelse ved bredden af Røgbølle sø, den næststørste af Maribosøerne. Bebyggelsen befinder sig i Guldborgsund Kommune og tilhører Region Sjælland.

Navnet betyder ”Torpet ved søen” ("udflytterstedet ved søen"). Landsbyen kendes først i en kilde fra 1548, men navnet kan sandsynligvis dateres fra år ca. 1100. Den ligger i Vester Ulslev Sogn, der strækker sig fra søerne til Østersøen.

Administrativt/kirkeligt tilhørsforhold

Tidligere 
 Musse Herred, Ålholm Len, Ålholm Amt, Maribo Amt, Storstrøms Amt,  Nysted Kommune
 Fyens Stift

Nuværende 
 Region Sjælland, Guldborgsund Kommune
 Lolland-Falsters Stift, Lolland Østre Provsti, Vester Ulslev Sogn

Andre forhold 
Området omkring de 4 søer (Maribo Nørresø, Maribo Søndersø, Hejrede Sø og Røgbølle Sø) midt på Lolland danner en lokal naturpark, og tilbyder et enestående natur- og kulturlandskab.

Eksterne henvisninger 
 Trap Danmark (1955)
 Maribo Amts stednavne (1954)
 Kort over Vester Ulslev sogn med grænserne for landsbyerne Sørup, Sløsse, Vester Ulslev, Øllebølle, Sandager og Handermelle 

Lokaliteter på Lolland
Lokaliteter i Guldborgsund Kommune
Pelle Voigt

Pelle Voigt (født 14. december 1950 i København) er en danske vise- og folkesanger og forhenværende folketingsmedlem for Socialistisk Folkeparti.

Voigt blev i 1971 HF-student fra Toftegårds Statskursus og begyndte allerede i gymnasieårene at være politisk aktiv. Han var landsformand for Landsorganisationen af Kursusstuderende 1970-1971 og for Socialistisk Folkepartis Ungdom 1971-1972. Han var medlem af Socialistisk Folkepartis hovedbestyrelse 1972-1982 og igen fra 1990 og af partiets forretningsudvalg 1981-1994. I 1981 blev han valgt til Folketinget, hvor han sad frem til 1994. Han var bl.a. sit partis boligpolitiske ordfører, ligesom han var medlem af Europarådets Parlamentariske Forsamling og af Forsvarskommissionen. Efter tiden på Christiansborg fungerede han som sekretariatsleder for JuniBevægelsen 1996-1999 og som projekt- og centerleder for Dansk Røde Kors' De Hjemløses Hus 2000-2003. I 2001 fungerede han desuden som journalist ved ugeavisen Weekend Nu. 

Gennem mange år har Pelle Voigt samlet og skrevet sange og optrådt landet over såvel privat som på spillesteder, bl.a. på Toga Vinstue i København. Desuden har han fungeret som producer på rockgruppen Free To Chooses album. Han udgav i 2004 albummet Pelle og Pind: Fra i Dag sammen med den mangeårige ven, Venstre-politikeren Søren Pind. Albummet består af egne oversættelser af den franske visesanger Charles Aznavours sange. Pelle Voigt udgav i 2010 CD’en “Tre rustne stemmer” sammen med trubadurerne Per Warming og Per Fjord. 

Sangere fra Danmark
Folketingsmedlemmer i 1980'erne
Folketingsmedlemmer i 1990'erne
Tidligere folketingsmedlemmer fra SF
Formænd for Socialistisk Folkepartis Ungdom
Personer fra København
Politikere fra SF
Personer i Kraks Blå Bog
Jens Ege

Jens Vilhelm Ege (født 16. december 1925, død 7. januar 2018) var en dansk jurist, tidligere modstandsmand og diplomat.

Jens Ege gik på gymnasiet i Svendborg, og allerede i gymnasietiden lavede han små sabotagehandlinger mod tyskerne. Senere blev han cykelbud for modstandsbevægelsen. Han bistod under besættelsen professor Carsten Høeg med at organisere centralkartoteket over landssvigere, stikkere og kollaboratører, der skulle anholdes og interneres ved Danmarks befrielse (Interneringskartoteket). Han udgav sammen med Eli Fischer-Jørgensen i 2005 en bog om begivenhederne og gruppens arbejde.

I 1947-48 var han adjudant for Udenrigsministeriets forbindelsesofficer i Sydslesvig, blev cand.jur. 1951 og fik dernæst adskillige udstationeringer. I 1981 var han chargé d'affaires i Bangladesh og blev samme år ministerråd. Han sluttede sin udenlandske karriere som dansk generalkonsul i Berlin 1991 og blev pensioneret 1995. Han har været medlem af Flygtningenævnet og var 1995-98 valgobservatør i Afrika, Balkan og Østeuropa. Han blev Ridder af Dannebrog i 1969 og bærer også Den Islandske Falkeorden.

I 2010 holdt Ege den årlige tale juleaften i Mindelunden i Ryvangen.

Referencer

Litteratur 
 Jens Ege & Eli Fischer-Jørgensen, Interneringskartoteket: Om Carsten Høeg og hans gruppe under besættelsen, Museum Tusculanums Forlag, København 2005.

Eksterne henvisninger 
 

Modstandsfolk fra Danmark
Konsuler fra Danmark
Jurister fra Danmark
Personer fra Fyn
Riddere af Dannebrog
South Dakotas flag

South Dakotas flag består af en lyseblå dug, i midten har delstatens segl omkranset af gule stråler. Rundt om seglet står med gul skrift: "South Dakota – The Mount Rushmore State". Flaget blev indført 1. juli 1992, da teksten rundt om seglet blev ændret. South Dakotas delstatsflag er i størrelsesforholdet 3:5.

Tidligere flag 
South Dakota indførte eget delstatsflag første gang 1. juli 1909. Dette havde lyseblå flagdug, ligesom dagens flag har, men havde en sol i midten. Solen var omgivet af inskriptionen "SOUTH DAKOTA" og "THE SUNSHINE STATE". Flaget blev ændret 11. marts 1963. Da blev delstatens segl sat ind i midten af flaget, omgivet af gule solstråler. Delstatsseglet viser en scene med motiver fra landbrug, flodfart og industri. Teksten forblev uforandret frem til 1992, da mottoet "Sunshine State" blev skiftet ud til fordel for "South Dakota – The Mount Rushmore State". Baggrunden for dette var, at Florida havde taget tilnavnet solskinsstaten i brug, og at de fleste herefter forbandt betegnelsen med denne stat.

Litteratur 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

Eksterne henvisninger 
History of the South Dakota State Flag fra South Dakotas officielle hjemmeside

USA's delstatsflag
South Dakota
Tennessees flag

Tennessees flag består af tre hvide stjerner i en hvidkantet blå skive på en rød baggrund med en hvidkantet blå stribe i flagets frie ende. Flaget blev indført 17. april 1905. Det er i størrelsesforholdet 3:5. 

Tennessees flag benytter farverne fra USA's flag og flaget til Amerikas Konfødererede Stater. Flagets tre felter henviser til delstatens tredelte topografi. Flaget blev tegnet af oberst LeRoy Reeves fra det tredje regiment af Tennessees infanteri.

Tidligere flag 
Tennessees første delstatsflag blev indført 1. maj 1897. Det var delt ind i vertikalt skrådelte felter i rødt, blåt og hvidt. I det midterste, blå felt var der påført "THE VOLUNTEER STATE" i gule bogstaver. Dette henviser til at delstaten er kendt for at stille frivillige og soldater til tjeneste for nationen. I det hvide felt stod tallet "16", en henvisning til Tennessees nummer i unionen.

Eksterne henvisninger 
Tennessee State Flag  fra Tennessee Military Department
Graven og mindesmærke for designeren af flaget, LeRoy Reeves i Johnson City, Tennessee

Litteratur 
Rob Simbeck: Tennessee State Symbols, 2002 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970 

USA's delstatsflag
Flag
Eli Fischer-Jørgensen

Eli Fischer-Jørgensen (11. februar 1911 i Nakskov – 27. februar 2010) var professor i lingvistik ved Københavns Universitet og var medlem af modstandsbevægelsen under Danmarks besættelse.

Forældre: Sparekassedirektør Kai Fischer-Jørgensen (1877-1959) og Emmy Daisy Smyth Hansen (1882-1975).

Boede på Kvinderegensen fra 1933 til sin afsluttende eksamen som cand.mag. i 1936. Opholdet fik stor betydning for hende og førte til livslange venskaber. Hun var medlem af kollegianernes selvstyre og senere i mange år af eforatet, i perioden 1957-74 som formand.

Under besættelsen bistod hun professor Carsten Høeg med at opbygge interneringskartoteket over stikkere, landssvigere og kollaboratører, der skulle interneres ved Danmarks befrielse. Hun udgav sammen med Jens Ege en bog om begivenhederne i 2005.

Ved slutningen af 1966 blev Københavns Universitets Institut for lingvistik og fonetik opdelt i to og Institut for fonetik oprettet med Fischer-Jørgensen som leder.

Medlem af Videnskabernes Selskab.

Bibliografi

Litteratur 
 Jens Ege & Eli Fischer-Jørgensen, Interneringskartoteket: Om Carsten Høeg og hans gruppe under besættelsen, Museum Tusculanums Forlag, København 2005.

Referencer

Eksterne henvisninger 
 Eli Fischer-Jørgensen i Dansk Kvindebiografisk Leksikon 
 Eli Fischer-Jørgensen i Modstandsdatabasen 
 Sprogmuseet: Mindeord: Eli Fischer-Jørgensen (1911-2010) 

Modstandsfolk fra Danmark
Lingvister fra Danmark
Professorer fra Københavns Universitet
Medlemmer af Videnskabernes Selskab
Danskere i 1900-tallet
Personer fra Nakskov
Personer i Kraks Blå Bog (afdøde)
Personer i Dansk Biografisk Leksikon
Personer i Dansk Kvindebiografisk Leksikon
Modtagere af Tagea Brandts Rejselegat
Københavnskriterierne

Københavnskriterierne er et sæt regler, som definerer hvorvidt et land har mulighed for at blive medlem af Den Europæiske Union. 

Kriterierne, der blev vedtaget på et møde i Det Europæiske Råd med deltagelse af de dengang 15 medlemslande i København i juni 1993, forlanger bl.a., at det pågældende land har institutioner, der sikrer demokratisk regeringsførelse, menneskerettigheder samt beskytter minoriteter, at det baserer sig på retsstatens principper, at det har en velfungerende markedsøkonomi og i øvrigt er i stand til at påtage sig forpligtelserne ved medlemskabet og kan tilslutte sig EU's mål om en politisk, økonomisk og monetær union. Det er en forudsætning for at indlede optagelsesforhandlinger med et kandidatland, at de politiske kriterier allerede opfyldes, mens EU under optagelsesfasen tilbyder assistance til såvel implementering af EU-lovgivning som finansiering af infrastruktur og økonomi.

De fleste af disse krav er blevet udmøntet gennem det seneste årti via lovgivning fra Europarådet, Europa-Kommissionen og Europa-Parlamentet og gennem retspraktis ved EF-Domstolen og Den Europæiske Menneskerettighedsdomstol.

EU
Texas' flag

Texas' flag består af et blåt vertikalt felt med en bredde som udgør en tredjedel af flagets længde og to lige horisontale felter, det øverste hvidt og den nederste rødt med en længde af to tredjedele af flagets længde. Midt i det blå felt står en hvid stjerne med fem spidser. Stjernen, som har en af spidserne pegende opad, er placeret i en imaginær cirkel med en diameter som skal være tre fjerdedele af det blå felts bredde. De røde og blå farver er de samme som i USA's flag. Flaget er i størrelsesforholdet 2:3. 

Flaget er kendt som "Lone Star Flag" og har givet Texas tilnavnet "Lone Star State". Flaget blev introduceret 28. december 1838 i Republikken Texas kongres af senator William H. Wharton. Det blev antaget 24. januar 1839 som Republikken Texas' nationalflag. Da Texas blev USA's 28. delstat 29. december 1845 blev det delstatsflag. 

Farverne i Texas' flag symboliserer; blå står for loyalitet, hvidt for styrke og rødt symboliserer tapperhed.

Texas' flag ligner Chiles flag .

Det var i øvrigt danskeren Charles Zanco (født og opvokset i Randers, Midtjylland), der tilføjede stjernen i Texas' flag.

Litteratur 
 Robert Maberry: Texas Flags, 2001 
 Whitney Smith: The Flag Book of the United States — The Story of the Stars and Stripes and the Flags of the Fifty States, 1970

Eksterne henvisninger 
 Flags of Texas af Charles A. Spain, Handbook of Texas Online 

USA's delstatsflag
Flag
Carl Christian Erdmann af Württemberg-Oels

Carl Christian Erdmann, hertug af Württemberg-Oels (født 25. oktober 1716, død 14. december 1792) var en tysk fyrste, der blev dansk general. Han var hertug til Hertugdømmet Oels i Schlesien. Han lod det stadig eksisterende Württembergske Palæ i Slotsholmsgade 10, København opføre ved arkitekten Johann Adam Soherr.

Han var en søn af hertug Christian Ulrich 2. af Württemberg-Wilhelminenort, der havde gjort tjeneste i Danmark som oberst, og Charlotte Philippine født grevinde von Redern. Han blev født 25. oktober 1716 og opdraget i Stuttgart. I en alder af 21 år kom han 1737 her til landet og blev samme år generalmajor af Infanteriet og Ridder af Elefanten.Året efter blev han Ridder af l'union parfaite og kommandør for Livgarden, samtidig med at der desuden sikredes ham en meget stor årlig indtægt. Han var en af de mange småfyrster, som søgte til Danmark i det 18. århundrede, og som hørte til hoffets intimeste omgangskreds. Efter et mislykket frieri i 1740 til dronningens søster, enkefyrstinde Sophie Caroline af Ostfriesland, blev han året efter gift med Marie Sophie Wilhelmine grevinde af Solms-Laubach. Det unge par boede på Frydenlund ved Vedbæk, hvor de ofte modtog majestæterne og selv deltog i alle de vigtigste begivenheder ved hoffet, især jagter og tafler, for hvilke glæder prinsen skal have næret stor tilbøjelighed. Da hans farbroder hertug Carl Friedrich overlod ham Hertugdømmet Oels 1744, rejste han til Tyskland, men vendte kort efter tilbage. Efter Christian 6.'s død søgte han sin afsked, og efter at have modtaget denne som generalløjtnant 1747 forlod han landet og gik i preussisk tjeneste. Han døde 1792 som den sidste mand af linjen Württemberg-Oels; hans eneste datter bragte hertugdømmet til sin ægtefælle, Friedrich August af Braunschweig-Wolfenbüttel.

Generalløjtnanter fra Danmark
Modtagere af l'union parfaite
Hertuger af Schlesien
Huset Württemberg
Riddere af Dannebrog (1671-1808)
Personer i Dansk Biografisk Leksikon
Det Holsteinske Palæ

Det holsteinske Palæ (ikke at forveksle med Holsteins Palæ i Stormgade 10) var et københavnsk barokpalæ opført 1721 på Kongens Nytorv, der var bolig for storkansler, lensgreve Ulrich Adolf Holstein til grevskabet Holsteinborg og Christine Sophie Holstein. Sidstnævntes livlige litterære salon var et vigtigt socialt omdrejningspunkt i Frederik 4.s regeringsperiode.

Palæet lå, hvor nu Magasin du Nord ligger. Det findes gengivet i Thurahs arkitekturværk Hafnia Hodierna, i sammes Den danske Vitruvius og i Den danske Atlas.

I 1748 blev palæet genopbygget i mere beskeden skikkelse og bygningen skiftede hyppigt ejer. Da traktør Ernst Møller havde overtaget ejendommen, indrettede han 1796 bygningen til Hotel du grand Nord. I 1892 blev palæet revet ned for at give plads til stormagasinets nuværende bygning.

Forsvundne bygninger, konstruktioner og anlæg i København
Elgiganten

Elgiganten er en butikskæde inden for forbrugerelektronik og hårde hvidevarer. Elgiganten blev etableret i Danmark i 1996 og har i dag 41 butikker landet over samt onlinesalg fra elgiganten.dk. Elgiganten har godt 2.300 ansatte. og  hovedkontoret ligger i København. 

Elgiganten A/S indgår i Elkjøp Nordic-koncernen, der blev grundlagt i Norge i 1962. Siden da er selskabet vokset til at blive markedsleder med varehuse i både Danmark, Norge, Finland og Sverige samt franchisebutikker på Island, Grønland og Færøerne. Elkjøp-koncernen ejes af britiske Currys (tidl. Dixons Carphone).

Elgiganten A/S omsatte i regnskabsåret 2019/20 for i alt 6,4 milliarder danske kroner. Elkjøp Nordic-koncernen omsatte i regnskabsåret 2019/20 for 41,8 milliarder norske kroner.  

Elgiganten åbnede sin første danske butik i 1996, men grundet en restriktiv planlovgivning kunne man ikke vokse tilstrækkeligt gennem byggeri af nye varehuse. En stor del af kædens vækst i Danmark er derfor sket gennem opkøb, begyndende med købet af Køkkenland og Snehvide i 1998. Sidstnævnte blev dog solgt fra igen i 2000. I 2001 købte Elgiganten Super Radio-butikkerne af Fredgaard og i 2007 Electric City fra F Group. I 2016 blev der indgået aftale mellem Elgiganten og Fona om køb af 10 butikker, efter at Fona havde måtte lukke sine øvrige butikker som følge af økonomiske problemer. Overtagelsen skete 1. august 2016.

Noter og referencer 

Detailvirksomheder fra Norge
Elektronikkæder i Danmark
Etableret i 1994
Netbutikker i Danmark
Fredgaard

Fredgaard var en dansk kæde af radio/tv-butikker. 

Kæden blev grundlagt i 1937 af Lauritz Fredgaard og blev i 2001 fusioneret med Fona til selskabet F Group. Ved fusionen bestod kæden af 40 butikker. Fredgaard etablerede i 1989 en kæde af elektronikvarehuse, kaldet Super Radio. Kæden omfattede 7 butikker, der alle blev frasolgt til Elgiganten i 2001. I 1997 købte Fredgaard Selandia-kæden, der omfattede 15 butikker, alle i Hovedstadsområdet.

Fredgaard-butikkerne blev omdannet til Fona-butikker i 2003.

Noter

Eksterne henvisninger 
 

Elektronikkæder i Danmark
Etableret i 1937
Ophørt i 2003